Slagoffer skiet 2 rowers dood wat bouers teiken | Netwerk24
Deur Malherbe Nienaber 22 Junie 2021 18:35
Zahid Badroodien Foto: Peter Abrahams/Son
Die Kaapstad-metro het bevestig rowers het bouwerkers geteiken wat die parkeerterrein van die kliniek geteer het.
Volgens die polisie het die aanvallers om 10:00 wapens op die werkers gerig en kontant en selfone gevra.
"Een van die slagoffers (werkers) het met sy gelisensieerde vuurwapen op die aanvallers geskiet en albei noodlottig gewond."
Ao. Joseph Swartbooi, polisiewoordvoerder, het bevestig dat die polisie 'n voorval van sakeroof ondersoek en 'n dossier vir 'n geregtelike doodsondersoek is geopen. 'n Vuurwapen wat op die toneel gevind is, sal ook vir ballistiese toetse gestuur word.
Die Kaapstad-metro sê in 'n verklaring die kliniek sal gesluit bly terwyl die polisie die toneel ondersoek.
Zahid Badroodien, burgemeesterskomiteelid vir gemeenskapsdienste en gesondheid, sê berading sal vir die pasiënte en personeel van die kliniek aangebied word.
Skietvoorvalle is ook onlangs by die klinieke in Weltevredenvallei, Crossroads 1 en Mzamomhle aangemeld, volgens Badroodien.
"Bejaardes, mense wat siek is, ma's en babas wat medisyne of inentings benodig, word dié geriewe ontneem, selfs al is dit net vir 'n kort ruk."
Pasiënte van die Guguletu-kliniek sal tydens die sluiting na die Vuyani- en die Masincedane-kliniek verwys word.
Badroodien doen 'n beroep op die publiek om alle onwettige optrede en enige inligting oor sulke voorvalle aan te meld.